ביקורת על האוטוביוגרפיה של יהורם גאון "עוד אני פוסע – סיפור חיי" על ידי יעקב קורי ותגובת גאון על ביקורת קורי – יוני 2017

יהורם היקר,

"... באתי כמו כל אדם בחלד למלא שליחות. אני איני יודע מהי. אולי קוראי הספר הזה ימצאוה, והיה זה שכרי." קראתי בשקיקה, בהנאה ובהתרגשות כל שורה בספר על סיפור חייך. ונראה לי כי סוד הקסם של הספר ושל אישיותך הוא בזה שאתה נוסך בנו תקווה שאנו לא עם מפולג, מסוכסך, מיואש, שונא, בז ומתנשא כפי שרבים מאתנו נוטים לחשוב בימים קשים אלה, אלא עם מאוחד, רוגע, אופטימי, אוהב, מפרגן ושוויוני, כפי שאתה הינך, איש העם, המצייג בצורה המירבית את כל הטוב והיפה וההרמוני שבעמנו. וזאת שליחותך עלי אדמות! היה זה אריסטו החכם באדם ואחריו הרמב"ם שציוו עלינו לחפש בחיינו את דרך האמצע, שביל הזהב, להתרחק מקיצוניות, לנהוג במתינות המשלבת את הטוב של כל הצדדים. זוהי גם מהותה של האתיקה וזה גם מה שמקרב בינינו.

אין ולא היה בישראל אדם שכל כך מזוהה עם מהותה של האומה כמוך, יהורם. אתה ישראל, ישראל היפה, ישראל שבשבילה כדאי להישאר בה למרות כל הקשיים. אתה באמצע בין האשכנזים והמזרחים כי אנחנו הספרדים תמיד גישרנו בין העדות, אתה באמצע בין היונים לניצים ומשמיע קול של שפיות הזוהר אל מול כל הסיסמאות הנבובות של שתי מדינות לשני עמים וארץ ישראל השלמה, אתה במאצע בין האליטות לאדם "הפשוט" כי מעולם לא שכחת מניין באת ואף פעם לא השתייכת לסלבריטאים. ספגת דרך ארץ בבית ונשארת אותו איש צנוע וסולד מפרסום לכל אורך הדרך. לא נועדת להיות ראש ממשלה, נשיא או ראש עיר. אתה הרבה יותר מזה. אתה מהווה סמל - סמל לכל היפה במדינה, אמת מידה שמולה אנחנו נמדדים, אור בוהק שלאורו אנחנו פוסעים.

ועוד נימה אישית. התחברתי והזדהיתי עם כל שורה בסאגה הנפלאה של חייך. אך אתה שינית את חיי ועיצבת את הזהות שלי. עד לרומנסרו הספרדי ולשירת הלאדינו שאתה חשפת, הרגשתי בלי שורשים, פרט כמובן לזהות שלי כישראלי וכיהודי. אבל לא הרגשתי מזרחי למרות שנולדתי במצרים וגם לא אשכנזי למרות שגדלתי על תרבות המערב. פתחת בפני את תרבות הלאדינו, חשפת בפני את הרומנסות, את סיפורי העם, את השפה ששמעתי בבית אך לא דיברתי, קראתי או כתבתי בה קודם. אחרי שפתחת עבורי את הצוהר, קראתי עשרות ספרים, מחזות וספרי עיון בלאדינו ועל הספרדים, שמעתי וקראתי מאות שירים, יזמתי את תרגום הצהרת זכויות האדם של האו"ם ללאדינו והשתתפתי בתרגומה, גיליתי את בית הכנסת של קוריה ממנה באה משפחתי וקיבלתי את זהותי!

Ke tengas muncho i buenos anyos, salu kumplida, no sos BA ma sos Bueno i Amistoso, no saves tokar la guitarra ma tokas kon amor nuestro korason...

קורי

ד"ר  יעקב קורי, יקר ואהוב  כל כך,

מודה על  האמת  שאין  אני יודע  מהיכן להתחיל  להודות,  נתנה האמת  להיאמר  שאני משופע  בביקורות כל ימי, לעיתים  טובות , לעיתים  טובות  פחות,  וכולן  בדבר  עשייתי  המושרת  המשוחקת, או המשודרת,  מעולם  לא קיבלתי  בקורת  על  כתיבה,

ביקורתך  איש יקר , הינה לי הראשונה,  והיא כל  כך  מרגשת,  כל  כך  מלבבת,  כל כך  מחמיאה, כל כך  אהובה ואוהבת  , עד  שירא אני שכל  מה שיֵאַמֵר  להבא על    הספר  הזה, יחוויר , למול  החום  והמחמאות  שהרעפת עלי.

מן  המעט  שאני יודע  עליך , ועל  משפחתך,  די לי , כדי שאהיה  מעריץ , ומכבד  מעומק לב  את  מאמריך  ויצירותיך הספרותיות,  אתה לא  רק  איש  כלבבי,  אלא  מופת  לחיקוי  ואין לי ספק  שלו חי  אבי, היה מאושר  לראות  איך  השתנו  הזמנים  מימיו  הנידכים ,  בהם לא היה שום  עניין  בתרבות  המזרח , ובנכסיה  ה"נאדרים בכח"    , להם  הקדיש  בזמנו את חייו,  בלי  שום היזון  חוזר  לעבודת  ימיו. הו' לו  פגש  בך  כמה היה מאושר...

אני רוחש לך   יעקב היקר  כבוד  רב , ואני מייחל   לפגישה עימך  בה  נחלק את  משא  המורשת האהובה  עלינו , בחילופי דעות  של ערגה  וגעגוע  לאשר  אבד לנו, לאורך  שנות דור,  אבל שקם לאיטו, ופורח  מחדש לעיננו, מתוך   האפר  והנשייה,,

תודה גדולה , היה לי ברוך  ומבורך  איש  יקר ואהוב   יהורם